Ma c'houlennomp penaos e rankfe bezañ kemmet framm ar gevredigezh hag emzalc'h sevenadurel an den evit ober ma vefe ar vuhez denel ken brav ha posupl, e rankomp derc'hel kont dalc'hmat eus ar fed ez eus aozioù zo n'omp ket evit o c'hemm. Evel m'eo bet meneget a-us, n'eo ket techet  natur biologel an den da gemm, evit a sell ouzh ar palioù pleustrek. Ouzhpenn-se, diorroadurioù teknologel ha poblañs ar c'hantvedoù kent o deus krouet aozioù a rank padout. Ret-tre eo d'ar poblañsoù stank a-walc'h, a vez ganto madoù ret dezho da vevañ, kaout ur rannadur al labour don-kenañ hag un aozadur al labour kreizennet-tre. Echu eo da vat gant ar c'houlz, a seblant bezañ peurvat pa vez gwelet a-bell, ma c'helle hiniennoù pe strolladoù bihan a-walc'h en em vastiñ penn-da-benn. N'eer ket re bell pa  lavarer ez eus bremañ eus mab-den ur gumuniezh produiñ ha beveziñ.